Vierpotige Ounooi bestendig ná huisbreker haar takel | Maroela Media
Vierpotige Ounooi bestendig ná huisbreker haar takel
Ounooi is in 'n bestendige toestand na die aanval. (Foto: SA Polisie)
Ounooi, 'n sesjarige Belgiese herdershond verbonde aan die polisie se K9-eenheid in Port Elizabeth, is in 'n bestendige toestand nadat 'n vermeende huisbreker haar Saterdag in die vroeë oggendure met 'n skerp voorwerp gesteek het.
Kapt. Mali Govender, polisiewoordvoerder, het gesê lede van die honde-eenheid het omstreeks 04:00 gereageer op 'n huisbraak in Port Alfred.
"Die verdagte se spore het na die strand gelei en die hanteerder het een verdagte op die strand sien hardloop. Hy het hom gewaarsku om te stop, maar die persoon het nie gehoor gegee nie en aangehou vlug."
Ounooi is agter die verdagte aangestuur en terwyl sy hom probeer aankeer het, het hy haar in die bors en bolyf gesteek.
"Swak weens die steekwonde, het Ounooi inmekaargesak en die verdagte het in die rigting van die water gehardloop," het Govender gesê.
Ounooi is inderhaas na 'n veearts geneem, waar vasgestel is dat die spiere naby haar hart onder meer beseer is.
"Sy is tans in 'n bestendige toestand en afgeboek om haar kans te gee om te herstel."
Die hulp van die Nasionale Seereddingsinstituut is ingeroep om na die huisbreker te help soek, maar hy is steeds op vrye voet. Die soektog duur voort.
Die polisie sê 'n aanval op enige van sy lede is 'n aanval op die staat – en dieselfde geld vir enige aanval op sy vierpotige lede.
"Namens jou kollegas in die groep wens ons jou 'n spoedige herstel toe," het brig. Morgan Govender, groepsbevelvoerder van Port Alfred, gesê.
"In haar vier jaar in die polisie het Ounooi besondere toewyding en dapperheid aan die dag gelê en 'n beduidende rol gespeel om verskeie verdagtes te help aankeer. Haar hanteerder sal traumabehandeling ontvang."
hond In die nuus Oos-Kaap polisie
Zuma bedank ondersteuners ná siekte
Moorde in aftreeoord: Twee pleit skuldig aan geldwassery
Mag Ounooi gou herstel en volgende keer vreet hulle op!!
Ounooi, baie geluk met jou goeie heldedaad. Jy is ñ yster en sal hierdeur kom. Baie sterkte ook aan jou hanteerder. Ons dink aan julle, die eina sal weer weggaan. Die honde engeltjies sal mooi na jou kry. Liefde, van my 2 hondekindertjies.xxx
Ounooi is op siekverlof. Mag sy bederf word. Morgan Govender, ek weet nie of jy ooit hier sal lees nie, maar wat jy sê word raak gelees. Dankie vir lojaliteit teenoor kosbare lede van die mag.